**Как се разрешава режим временен внос на автомобил за лични цели на гражданин на трета страна извън Европейския съюз?**

Режим временен внос с пълно освобождаване от вносни мита се разрешава за транспортни средства за използване за лични цели (употреба на транспортни средства, различна от употреба за превоз на хора срещу заплащане или промишления или търговски превоз на стоки, независимо дали е срещу заплащане или не) на лица, установени извън митническата територия на Съюза.

Пълно освобождаване от вносни мита се предоставя за средствата за шосеен транспорт, когато те отговарят на следните условия:

а) регистрирани са извън митническата територия на Съюза на името на лице, установено извън тази територия (т.е. лице, чието обичайно местопребиваване е извън  митническата територия на Съюза);  или, ако не са регистрирани, са собственост на лице, установено извън тази територия

б) използват се от лице, установено извън митническата територия на Съюза. Допустимо е използването на транспортното средство от физически лица, чието обичайно местопребиваване е на митническата територия на Съюза, които го ползват за лични цели и нередовно, по искане на лицето на чието име е регистрацията, при условие, че това лице се намира на митническата територия на Съюза в момента на употребата.

**Какви са сроковете на приключване на режим временен внос на автомобил за лични цели?**

Сроковете за приключване на режим временен внос за пътните превозни средства, използвани за лични цели, е 6 месеца. Т.е. в рамките на шест месеца автомобилът трябва да напусне територията на ЕС.

**Може ли гражданин на държава извън Европейския съюз, влязъл в България със собствен автомобил на режим временен внос, да напусне България временно с друго превозно средство?**

Ако на титуляря на режим временен внос се наложи да напусне от Република България територията на ЕС без автомобила, който ще остане на територията на Република България, автомобилът следва да се постави под митнически контрол, за да се предотврати неправомерното му ползване и за да се прекъсне отчитането на периода на временен внос. За целта титулярят следва да уведоми предварително най-близкото българско митническо учреждение, в района на което се намира превозното средство, и да изпълни необходимите мерки, които тези  митнически органи постановят.

**В отсъствие на титуляря на учредения режим временен внос, може ли друго лице да използва автомобила на българска територия и може ли друго лице да изведе автомобила от страната?**

Временно внесеният автомобил за лични цели  може да се използва в отсъствието на титуляря на режима от трето лице, само ако то е установено извън митническата територия на Съюза и е надлежно упълномощено в писмена форма от титуляря на разрешението. В този случай правата за ползване на режима и задълженията за неговото приключване в първоначалния срок (6 месеца) се прехвърлят на новото лице със знанието и разрешението на компетентния митнически орган. Новият титуляр по всяко време трябва да е в състояние да доказва на компетентните органи, чрез документи (напр. регистрационни документи на превозното средство, документи, че лицето е установено извън ЕС, документи, даващи му право да управлява превозното средство), правото си на временен внос, кога автомобилът е въведен в ЕС и ползва ли митническия режим временен внос правомерно.